text: desinformation
  
  publiceret: 2023-04-26 13:27:24+02:00
  Desinformation er bevidst vildledende information, hvis formål er at tiltrække og overbevise mange modtagere. I modsætning til misinformation er desinformation intenderet, dvs. spredes bevidst og velvidende at informationen er forkert.
  Med desinformation er der tale om intenderede falske og upræcise oplysninger, som spredes med det formål at påvirke den offentlige opinion og overbevise modtageren om noget bestemt. Formålet kan også være at snyde eller manipulere modtageren til at tro på en alternativ sandhed, og desinformation er derfor et væsentligt element i politisk propaganda, hvis formål er at overtale og forføre eller terrorisere og skræmme. Desinformation kan også spredes via manipulerede billeder, videoer, kort og tal eller statistik.
  Desinformation er ikke et nyt fænomen, men har fået en ny betydning i lyset af udbredelsen af moderne informationsteknologi, i særdeleshed internettet og de sociale medier, som har muliggjort en hurtig og effektiv spredning af desinformation til et potentielt stort publikum. Spredningen af desinformation øges, når mediebrugere deler, liker og kommenterer opslag med falske informationer og manipulerede data.